Luiperd-tragedie op pas: ‘Motoriste moet waaksaam wees’Die luiperd BM30 wat raakgery is. (Foto: Facebook) Op 16 Februarie vanjaar is ŉ luiperd in Bainskloofpas raakgery. Die luiperd is weens ŉ gebreekte rug en inwendige trauma van kant gemaak. Die Cape Leopard Trust is in kennis gestel van die voorval en die luiperd is uitgeken as “BM30” (Boland Male #30). Die luiperd was ongeveer vyf jaar oud en het 37 kg geweeg. “Hy was nogal groot vir ŉ fynbosluiperd,” het Jeannie Hayward, koördineerder van die Boland-projek gesê. ŉ Gemiddelde mannetjie se gewig is 35 kg. Die Cape Leopard Trust se Boland-projek doen navorsing oor Kaapse luiperds. Die projek se doel is om luiperds se gedrag en omgewing te verstaan en konflik tussen die mens en dié dier te verminder. Volgens Hayward was hulle baie ontsteld oor wat met BM30 gebeur het. “Luiperds is sulke charismatiese, majestueuse en geheimsinnige diere. Om op so ŉ manier tot sy einde te moes kom, is werklik hartseer. Ons doen ŉ beroep op motoriste wat in die nag deur bergagtige gebiede ry om waaksaam te wees.” Dit is nie die eerste keer dat ŉ luiperd deur ŉ motor getref is nie. Luiperds is al raakgery op die N1 by Du Toitskloof, op die Franschhoekpas, die Piekenierskloofpas, die Mitchellspas en ook op die R44-kuspad tussen Gordonsbaai en Rooiels. “Ons is bewus van nog twee volwasse mannetjies en ŉ volwasse wyfie in die groter Bainskloofomgewing en omliggende berge.” Volgens Hayward is daar moontlik ander onvolwasse luiperds waarvan hulle nie weet nie. “Hoewel die verlies van so ’n pragtige dier baie ongelukkig en ongewens is, is die plaaslike luiperdbevolking gesond.”